钦定古今图书集成/明伦汇编/氏族典/第112卷 > 崔𦙌
## 钦定古今图书集成/明伦汇编/氏族典/第112卷 > 崔𦙌

按《唐书崔𦙌传》：“𦙌字垂休，宰相慎由子也。擢进士第，
累迁中书舍人、御史中丞。喜阴计，附离权彊。其外自
处若简重，而中险谲可畏。崔昭纬屡荐之，由户部侍
郎同中书门下平章事。𦙌素厚朱全忠，委心结之，四
拜宰相，世谓崔四。入刘季述幽帝，𦙌趣全忠以师西。
季述诛，以功进司徒，不就，复辅政。天复元年，全忠已”
取河中，进逼同、华。韩全诲仓卒挟帝幸凤翔，𦙌召全
忠以兵迎天子。全忠迫行在，李茂贞杀全诲等，与全
忠约和。𦙌遂奏罢左右神策内诸司使、诸道监军，于
是中外宦官悉诛。𦙌进侍中、魏国公。自凤翔还，揣全
忠将篡夺，顾己宰相，恐一日及祸，欲握兵自固，谬谓
全忠“请军，置四步将，募卒于市。全忠”知其意，阴令汴
人应募，以其子友伦入宿卫。会为球戏，坠马死，全忠
疑引阴计，大怒，密表引专权乱国，令其子友谅以兵
围开化坊杀之。